Loodusharidusega tegeleb RMK kaheksandat aastat. Õpilastele korraldatakse RMK looduskeskustes üle Eesti (enamasti tasuta) loodusprogramme ja pakutakse võimalusi loodusradadel liikumiseks ning õuesõppeks. Möödunud kevadel kingiti koolidele metsa eluringi tutvustav, umbes 12 minutit kestev DVD-formaadis õppefilm, mis valmis Unifilmis põhiliselt saatesarja Osoon tarbeks salvestatud materjalide põhjal. Juba teist aastat korraldab RMK õpilastele ka loodusmängu Metsasemu. Samuti osalevad RMK metsaeksperdid MTÜ Ökokratt  koolidele suunatud keskkonnaharidusprojektis Mets õpetab!, lisaks korraldab RMK tänavu kevadel metsanädala raames üldhariduskoolidele metsanduslikke mitmevõistlusi.